Charlotte Broman Mølbæk (SF), 2025-01-22:
Tak for det, formand.
Jeg er lige blevet gjort opmærksom på, at det åbenbart er svært at høre mig, så jeg skal prøve at tale lidt mere tydeligt og klart.
Faktisk er det underligt, at vi i dag skal overveje, om vi skal sætte en stopper for at udtage profit af de private tilbud på det sociale område.
Vores skattekroner skal simpelt hen ikke gå til profitmagere.
Nej, vores skattekroner skal gå til vores fælles velfærd.
Så i dag står vi med en principiel beslutning: Skal vi som samfund acceptere, at private virksomhedsejere kan tjene millioner på mennesker i udsatte positioner, på mennesker med handicap og unge anbragte?
Skal vi acceptere, at skatteborgernes penge øremærket til omsorg og pleje i stedet havner som overskud i private lommer?
For SF er svaret klart nej.
Vi skal selvfølgelig have sat en stopper for profitten.
Når vi taler om botilbud for mennesker med handicap, psykisk sårbare eller de udsatte unge, taler vi om nogle af de mest udsatte og sårbare borgere.
De borgere har ikke selv mulighed for hverken at vælge eller vrage mellem tilbud eller stille krav om kvalitet og økonomisk gennemsigtighed.
De er afhængige af, at samfundet sikrer en tryghed og en ordentlighed.
Men vi ser desværre igen og igen private botilbud, der drives med profit som hovedformål, skærer i bemanding, går på kompromis med faglighed og fjerner penge fra den kernevelfærd, som skulle være med til at sikre borgerne et værdigt liv.
Jeg kan også nævne et par eksempler fra den virkelige verden, som man bl.a. kan læse sig frem til i fagbladet FOA, og som hviler på tal fra Social- og Boligministeriet og socialtilsynet.
Et nu lukket botilbud opnåede et økonomisk overskud trods massive problemer med vold og utryghed.
Inden tvangslukningen genererede tilbuddet et overskud på 4,2 mio. kr. over 2 år.
Eller man kan læse om et andet bosted, hvor socialtilsynet kritiserede, at lederen fik en årsløn tæt på 1,7 mio. kr.
Det er omtrent det samme som Danmarks statsminister.
En opgørelse fra Social- og Boligministeriet viser, at der faktisk er sket en fordobling på bare et enkelt år, og det er også efter det år, hvor man har mere transparens, som tidligere ordførere og også ministeren har været oppe at fortælle om.
I 2020, 2021 og 2022 lå udbetalingen af udbytte stabilt på godt 40 mio. kr.
Sidste år voksede det til 84,3 mio. kr.
Det bliver vi nødt til at have stoppet.
Nogle vil sige, at private aktører bidrager med fleksibilitet og innovation, og det kan de stadig gøre, men det skal ikke ske med en økonomisk spekulation i sårbare menneskers liv.
I SF er vi ikke imod private tilbud
, overhovedet ikke.
Vi mener også, at de private tilbud udgør en vigtig del af vores tilbudsvifte, men vi er imod de kommercielle konstruktioner, der gør profit mulig.
Så vi bakker naturligvis også op om Enhedslistens forslag i dag og også om et forslag om at omdanne sig til selvejende institutioner for at kunne byde ind med tilbud på det sociale område.
For vi vil sikre, at hver en krone, der afsættes til botilbud og til det sociale område går til bedre kvalitet, flere hænder, mere nærvær og ikke til privat profit.
Omsorg, faglighed og pleje er ikke en forretningsmodel; det er en samfundskontrakt, en kontrakt, hvor vi forpligter os på at tage ansvar for dem, der har allermest brug for fællesskabet.
Så med de ord håber jeg, vi kan være økonomisk ansvarlige og sætte en stopper for profit på private botilbud – for værdigheden skyld, retfærdighedens skyld og ikke mindst for de mennesker, det handler om.